**Dreamwear Club DwC ry** on valtakunnallinen yhdistys, joka pyrkii edistämään seksuaalista ja sukupuolista tasavertaisuutta ja kansalaisten muiden perusoikeuksien toteutumista yhteiskunnassa. Järjestö perustettiin vuonna 1991 transvestiittien ja heidän puolisoidensa vertaistukijärjestöksi, mutta maailma on muuttunut ja Dreamwear Club sen mukana: nykyään järjestö tukee laajemmin erilaisten sukupuolen moninaisuutta edustavien ihmisten jaksamista ja valvoo heidän etujaan. Järjestön jäsenmäärä on vaihdellut välillä 80–120.

Historia
--------

Dreamwear Club perustettiin alun alkaen vuonna 1991 Joensuussa. Toiminta oli jo alun perin valtakunnallista. Järjestöllä oli varsin varhain läheinen suhde Setaan ja Transtukipisteeseen ja se oli tärkeässä roolissa TransHelsinki-tapahtuman luomisessa Transtukipisteen ja Trasek ry:n rinnalla. Vuonna 1996 perustettiin Dreamwear Club DwC ry. Tällöin ajateltiin rekisteröitynä Setan jäsenjärjestönä katsottiin voitavan paremmin vaikuttaa tukipisteen toiminnan painopisteisiin, joiden pelättiin unohtavan transvestiitit kokonaan.

Vuosina 1990–2011 järjestö julkaisi *Dreamwear*-lehteä.

Poliittinen vaikuttaminen
-------------------------

Dreamwear Club DwC ry on ollut aktiivinen poliittinen toimija. Sen keskeisinä agendan osina on ollut stigmatisoivan sairausstatuksen poistaminen transvestisuudelta Suomessa käytettävästä tautiluokituksesta. Tässä tavoitteessa onnistuttiin vuonna 2011 Setan ja eräiden muiden järjestöjen ja asiantuntijoiden kanssa, kun transvestisuus ja fetisismin monet lajit poistettiin ICD-10:n Suomessa käytetyssä sovelluksessa. Toinen tärkeä tavoite on ollut oikeus olla omana itsenä myös työpaikalla. Tässä onnistuttiin, kun tasa-arvolakia uudistettaessa transvestisuuden ilmentämistä tarkoittava sukupuolen ilmaisu kirjattiin syrjintäperusteeksi. Dreamwear Club DwC ry on ollut aktiivinen nimilain muutosta tehtäessä, ja oli myötävaikuttamassa siinä, että laissa mahdollistettiin miehelle ja naiselle tarkoitettujen etunimien yhdistelmän. Järjestö on ollut tiiviisti mukana translain uudistamiskampanjassa. Dreamwear Club DwC on antanut lausuntoja muihinkin sukupuolivähemmistöjä koskeviin lakialoitteisiin. Järjestön toimin on laadittu selvityksiä sukupuolivähemmistöjen kohtaamisesta työelämässä.

Vuonna 2021 Dreamwear Club DwC ry:.n puheenjohtaja sai Helsinki Priden antaman "Ylpeys muuttaa maailmaa" -tunnustuksen työstään ihmisoikeuksien puolesta. Palkinnon perusteiden mukaan palkittavana oli myös koko järjestö.

Vertaistoiminta
---------------

Dreamwear Club DwC ry:llä on vertaistuki-iltoja Helsingissä Sukupuolen moninaisuuden osaamiskeskukseen tiloissa kahdesti kuussa. Sen lisäksi tukitoimintaa on Turussa ja Jyväskylässä yhteistyössä paikallisten Seta-järjestöjen kanssa. Näiden lisäksi järjestetään virtuaalisia vertaistapaamisia. Yhdistyksellä on valtakunnalliset tapaamiset keväisin ja syksyisin. Auttava puhelin vastaa kerran viikossa.

Lähteet
-------

1. 1 2 3  Lukkarinen, Jean: Kaapeista nettiin ja kaduille – Transfeminiinien tilat 1990- ja 2000-luvuilla *Sateenkaarihistorian ystävien kirjoituksia*.  7.6.2022. Viitattu 27.11.2022.
2. ↑  Anukatariina Saloheimo, Vilma Puttonen: Vaatteista aatteiksi. Dreamwear Club DwC ry 1996-2021  2021. Dreamwear Club DwC ry. Viitattu 24.11.2022.
3. ↑  Repo, Päivi: Transvestismi ei ole enää sairaus *Helsingin Sanomat*.  14.5.2011. Viitattu 27.11.2022.
4. ↑  Anukatariina Saloheimo: Minna-Maarian puhe *Dreamwear Club 2/2022*.  2022. Dreamwear Club DwC ry. Viitattu 24.11.2022.
5. ↑  Historian vääryydet 1: Medikalisaation haavat Sateenkaarihistorian ystävät. Viitattu 26.11.2022.
6. ↑  Repo, Päivi: Nimilaki sallii lapselle vain "juridiselle sukupuolelle vakiintuneet" nimet – Sukupuolivähemmistöt vastustavat: "Vahvistaa sukupuolinormeja" *Helsingin Sanomat*.  18.10.2017. Viitattu 27.11.2022.
7. ↑  Anukatariina Solonen: SUKUPUOLEN MONINAISUUS TYÖELÄMÄSSÄ Raportti keväällä 2016 toteutetun kyselyn tuloksista  20.10.2016. Dreamwear Club DwC ry. Viitattu 26.11.2022.
8. ↑  Anukatariina Saloheimo: Sukupuolivähemmistöjen kohtaaminen työelämässä 2015-2020  15.11.2021. Dreamwear Club DwC ry. Viitattu 26.11.2022.
9. ↑  Ylpeys muuttaa maailmaa -tunnustuspalkinnot 2021 *Helsinki Pride*.  4.7.2021. Viitattu 26.11.2022.
10. ↑  Tosi tarina: Dreamwear Club (ei katsottavissa) *Yle Areena*.  3.10.2006. Viitattu 27.11.2022.
11. ↑  Dreamwear Club DwC *Terveyskylä*. Viitattu 27.11.2022.

Aiheesta muualla
----------------

* Dreamwear Clubin verkkosivut